text: Unge piger kørte spirituskørsel
  22 september 2010 kl. 10.39
  To helt unge piger uden kørekort påkørte i nat en container i beruset tilstand.
  Politiet måtte omkring klokken 01.00 i nat rykke ud til en voldsom påkørsel, da to piger på henholdsvis 16 og 17 år havde torpederet en papircontainer i fuld fart i krydset Rugkobbel - Tøndervej. Det skriver JV.dk i dag.
  De to, der havde lånt bilen af en bekendt, kom ikke noget til under ulykken, selvom bilen rullede rundt på taget efter det voldsomme sammenstød. En af pigerne var forsvundet, da politiet mødte op, men begge blev fundet og taget med på stationen til yderligere afhøring. Det viste sig i pigernes blodprøver, at de var berusede, og sagen bliver nu overdraget til de sociale myndigheder på grund af pigernes unge alder.
  